**ZMLUVA O ZDRUŽENEJ DODÁVKE ELEKTRINY**

uzavretá podľa zákona č. 251/2012 Z. z. o energetike a o zmene a doplnení niektorých zákonov,

podľa ustanovenia § 8 vyhlášky Úradu pre reguláciu sieťových odvetví č. 207/2023 Z. z., ktorou sa ustanovujú pravidlá pre fungovanie vnútorného trhu s elektrinou, obsahové náležitosti prevádzkového poriadku prevádzkovateľa sústavy, organizátora krátkodobého trhu s elektrinou a rozsah obchodných podmienok, ktoré sú súčasťou prevádzkového poriadku prevádzkovateľa sústavy

a

§ 269 ods. 2 zákona č. 513/1991 Zb. Obchodný zákonník v znení neskorších predpisov

(ďalej len „**Obchodný zákonník**“)

(ďalej len „**zmluva**“)

medzi zmluvnými stranami

**Bratislavská vodárenská spoločnosť, a.s.**, so sídlom Prešovská 48, 826 46 Bratislava, IČO: 35 850 370, IČ DPH: SK2020263432, zastúpená: Ing. Ladislav Kizak, predseda predstavenstva, Ing. Pavol Pčola, člen predstavenstva, zapísaná v obchodnom registri Mestského súdu Bratislava III, oddiel Sa, vložka č. 3080/B, číslo účtu: SK07 0200 0000 0000 0100 4062, kontaktná osoba: Ing. Ladislav Blažej, vedúci oddelenia energetiky a bilancií, [ladislav.blazej@bvsas.sk](mailto:ladislav.blazej@bvsas.sk), +421 903 415 082

(ďalej len „**odberateľ**“)

a

**Obchodné meno**, so sídlom: xxx, IČO: xxx, IČ DPH: xxx, zastúpená: xxx, zapísaná v obchodnom registri xxx, oddiel xxx, vložka č. xxx, číslo účtu: xxx, kontaktná osoba: meno, kontakt (e-mail, telefón)

(ďalej len „**dodávateľ**“)

(ďalej spoločne ako „**zmluvné strany**“)

**Preambula**

1. Táto zmluva sa uzatvára ako výsledok verejného obstarávania na predmet „**Dodávka elektrickej energie na rok 2026 pre BVS, a.s. a BIONERGY, a.s.“** realizovaného zadaním zákazky v rámci zriadeného dynamického nákupného systému na predmet „Dodávka elektrickej energie a zemného plynu“, ktorého oznámenie o vyhlásení verejného obstarávania bolo zverejnené v Európskom vestníku pod značkou 2023/S 045-131206 zo dňa 03.03.2023 a zverejnené vo Vestníku verejného obstarávania vedeného Úradom pre verejné obstarávanie č. 48/2023 pod značkou 10003-MUT zo dňa 06.03.2023 a ktorý zriadil verejný obstarávateľ Technické siete Bratislava, a. s., Primaciálne námestie 1, 814 99 Bratislava, IČO: 54 302 102 z titulu vykonávania centralizovanej činnosti vo verejnom obstarávaní podľa § 15 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“).
2. Zmluvné strany berú na vedomie, že odberateľ nesmie uzavrieť zmluvu s dodávateľom, ktorý má povinnosť zapisovať sa do registra partnerov verejného sektora (ďalej len „**RPVS**“) v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov a nie je zapísaný v RPVS, alebo ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do RPVS nie sú zapísaní v RPVS alebo s úspešným uchádzačom, ktorý má povinnosť zapisovať sa do RPVS a ktorý má ako konečného užívateľa výhod zapísanú osobu podľa § 11 ods. 1 písm. c) ZVO alebo ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do RPVS majú zapísaného ako konečného užívateľa výhod osobu podľa § 11 ods. 1 písm. c) ZVO.

**Článok I**

**Predmet zmluvy**

1. Predmetom tejto zmluvy je záväzok dodávateľa po dobu účinnosti tejto zmluvy:
2. dodávať elektrinu do odberných miest odberateľa, špecifikovaných v neoddeliteľnej prílohe č. 1 tejto zmluvy (ďalej len „**príloha č. 1**“) (ďalej len „**OM**“), napäťovej úrovne VN a/alebo NN, v súlade so zákonom č. 251/2012 Z. z. o energetike a o zmene a doplnení niektorých zákonov v znení neskorších predpisov (ďalej len **„Zákon   
   o energetike“**), v súlade so zákonom č. 250/2012 Z. z. o regulácii v sieťových odvetviach v znení neskorších predpisov (ďalej len **„Zákon o regulácii v sieťových odvetviach“**), v súlade s vykonávacími predpismi k vyššie uvedeným zákonom a za podmienok, dohodnutých v tejto zmluve (ďalej len ako „**dodávka elektriny**“),
3. prevziať za odberateľa zodpovednosť za odchýlku za odberné a odovzdávacie miesta voči zúčtovateľovi odchýlok,
4. zabezpečiť pre odberateľa distribúciu elektriny a služby spojené s dodávkou elektriny (ďalej len „**distribučné služby**“)
5. výkup vyrobenej elektriny dodanej do distribučnej siete alebo zdieľanie vyrobenej a nespotrebovanej elektriny v ktoromkoľvek OM s priebehovým meraním v rámci bilančnej skupiny, podľa rozhodnutia odberateľa

(ďalej všetko spolu len ako „**predmet zmluvy**“).

1. Predmetom tejto zmluvy je tiež záväzok odberateľa dodanú elektrinu odobrať a zaplatiť za predmet zmluvy cenu špecifikovanú v článku IV tejto zmluvy.
2. Dodávateľ sa tiež zaväzuje, že na základe splnomocnenia odberateľa bez zbytočného odkladu a s vynaložením odbornej starostlivosti zabezpečí všetky právne a administratívne úkony, spojené so zmenou dodávateľa počas účinnosti tejto zmluvy, a to na základe pokynu odberateľa k dátumu podľa bodu 2. článku II tejto zmluvy. V prípade, že prevádzkovateľ miestnej distribučnej sústavy neumožní dodávateľovi prístup do jeho siete, dodávateľ nebude dodávať elektrinu   
   do predmetných odberných miest odberateľa zaradených do tejto MDS.
3. Dodávateľ sa zaväzuje, že na pokyn odberateľa bez zbytočného odkladu a s vynaložením odbornej starostlivosti, zabezpečí všetky potrebné náležitosti s prihlásením alebo zrušením OM u prevádzkovateľa distribučnej sústavy (ďalej len „**PDS**“) počas účinnosti tejto zmluvy. V prípade, ak dodávateľ vo verejnom obstarávaní definovanom v bode 1. Preambuly tejto zmluvy predložil v ponuke čestné vyhlásenie / potvrdenie, že zaháji rokovania o uzatvorení zmluvy s prevádzkovateľmi distribučnej siete, potom sa dodávateľ zaväzuje, že najneskôr do 15.12.2025 predloží odberateľovi kópie platných zmlúv s PDS, na základe ktorých bude zabezpečená distribúcia elektriny do OM odberateľa.

Článok II

Dodávka elektriny

Dodávka elektriny na základe tejto zmluvy je garantovaná.

Dňom začatia plnenia predmetu tejto zmluvy je 1.1.2026 od 00:00 hod. SEČ.

Zmluvné strany sa dohodli na dodávke elektriny v predpokladanom množstve, odvodenom od spotreby odberateľa v OM za kalendárny rok predchádzajúci kalendárnemu roku, v ktorom bola uzatvorená táto zmluva.

Predpokladané množstvo elektriny je:

|  |  |  |
| --- | --- | --- |
| **Obdobie** | **Odberateľ** | **Elektrina - predpokladané odobraté množstvo v MWh** |
| od 01.01.2026 od 00:00 hod. do 31.12.2026 do 24:00 hod. SEČ | Bratislavská vodárenská spoločnosť, a.s. | 48 000 |

Predpokladané množstvo odberu elektriny počas zmluvného obdobia nie je záväzné, má informatívny charakter.

Dodávateľ je povinný akceptovať zmenu predpokladaného množstva odberu elektriny, uvedeného v bode 4. tohto článku zmluvy. Dodávateľ nemá oprávnenie v dôsledku tejto zmeny odstúpiť od zmluvy.

Za elektrinu dodanú podľa tejto zmluvy je považovaná elektrina, ktorá prešla meradlom v OM, v množstve, ktoré dodávateľovi poskytol PDS. Miestom odovzdania a prevzatia elektriny, v ktorých dochádza k prechodu vlastníckych práv, je určené meradlo a za dodanú a odobratú elektrinu je považovaná elektrina, ktorá prejde určeným meradlom.

Dodávateľ sa s údajmi o OM, uvedenými v prílohe č. 1, oboznámil.

V prípade neočakávaného prerušenia dodávky elektrickej energie do OM alebo v prípade havarijnej situácie odberateľ nahlási poruchu na poruchovú službu PDS.

Dodávateľ poslednej inštancie dodáva elektrinu najviac počas troch (3) mesiacov odberateľom elektriny, ktorí sú pripojení k sústave alebo sieti a ktorých dodávateľ stratil spôsobilosť dodávať elektrinu alebo dôjde k zastaveniu procesu zmeny dodávateľa elektriny, a zároveň ku dňu prerušenia dodávok elektriny nemajú zabezpečenú dodávku iným spôsobom.

Miestom dodania elektriny sú OM odberateľa, uvedené v prílohe č. 1 tejto zmluvy. Dodávka elektriny je splnená prechodom elektriny z distribučnej sústavy PDS, ku ktorej je OM odberateľa pripojené, do OM odberateľa, t. j. prechodom elektriny cez určené meradlo, spĺňajúce všetky platné technické normy a pravidlá.

Predpokladaný termín začatia združenej dodávky elektriny na základe tejto zmluvy pre všetky OM je v dobe od 00:00 hod. SEČ dňa 01.01.2026. Predpokladaný odber elektriny bude závisieť od potreby odberateľa.

Dodávka elektriny sa uskutočňuje z príslušnej distribučnej sústavy na základe Zmluvy o pripojení.

Dodávateľ je povinný dodávať elektrinu do OM v množstve a čase podľa potrieb odberateľa, dohodnutých v tejto zmluve v súlade s platnými všeobecne záväznými právnymi predpismi, prevádzkovými poriadkami a v kvalite podľa technických podmienok prístupu a pripojenia do sústavy PDS.

Distribúcia elektriny do OM odberateľa môže byť prerušená alebo obmedzená v prípadoch a za podmienok, stanovených v zákone o energetike a v súvisiacich predpisoch.

Odberateľ je podľa zákona o energetike zodpovedný za riadny stav odberného elektrického zariadenia a za dodržiavanie predpisov na zaistenie bezpečnosti technických zariadení.

Dodávateľ berie na vedomie, že v prípade organizačných zmien sa môže zmeniť počet OM, uvedených v prílohe č. 1 tejto zmluvy, t. j. môže dôjsť k vzniku alebo zániku OM. Odberateľ písomne oznámi zmenu dodávateľovi desať (10) dní vopred. Zmeny OM podľa tohto bodu zmluvy, t. j. nové OM, zmenu na existujúcom OM alebo zrušenie OM (spoločne len **„Zmena“**) odberateľ oznámi dodávateľovi (bez potreby uzatvorenia dodatku k tejto zmluve) prostredníctvom oznámenia o Zmene. Oznámenie o Zmene zašle odberateľ dodávateľovi elektronicky na e-mailovú adresu zodpovednej osoby za dodávateľa uvedenej v tomto bode Zmluvy (ďalej len *„***Zodpovedná/é osoba/y“**). Dodávateľ následne oznámenie o Zmene spracuje a jeho akceptáciu spolu s upravenou dohodou o pravidelných splátkach odošle bezodkladne odberateľovi späť. Oznámenia o Zmene sú oprávnené podpisovať Zodpovedné osoby za dodávateľa a odberateľa.

**Za odberateľa:**

Meno, priezvisko, funkcia: (bude doplnené pred podpisom zmluvy)

tel.:

e-mail:

**Za dodávateľa:**

Meno, priezvisko, funkcia: (bude doplnené pred podpisom zmluvy)

tel.:

e-mail:

Zmluvné strany sa dohodli, že všetky náklady dodávateľa spojené so zmenou počtu OM, s ukončením odberu v OM, s odpojením OM a so začatím odberu v novom OM sú zahrnuté v cene za dodávku elektriny, pričom odberateľ nebude zodpovedať dodávateľovi za akékoľvek škody, sankcie alebo iné poplatky, ktoré mu vzniknú v dôsledku takejto zmeny a dodávateľ sa zaväzuje, že bude uvedené zmeny rešpektovať, okrem pripojovacích poplatkov PDS.

Dodávateľ sa zaväzuje, že na požiadanie odberateľa bezplatne poskytne súčinnosť pre vykonanie analýzy OM s návrhom na elimináciu poplatkov za nedodržanie technických podmienok distribúcie.

Dodávateľ zabezpečí pre odberateľa bezodplatné poradenstvo, podporné programy a občasné služby, súvisiace   
so zlepšením efektívnosti odberu elektrickej energie.

Odberateľ sa zaväzuje:

1. kedykoľvek umožniť PDS a dodávateľovi bezodkladný prístup k určenému meradlu elektriny za účelom odpočtu, vykonania ich údržby, kontroly alebo výmeny, kontroly dodržiavania podmienok tejto zmluvy, vykonania prerušenia a obnovenia distribúcie elektriny,
2. každú zistenú poruchu alebo anomáliu v správaní sa určeného meradla, akékoľvek poškodenie overovacích alebo prevádzkových zabezpečovacích značiek, neodkladne ohlásiť dodávateľovi a PDS.

V prípade písomnej (v listinnej podobe alebo e-mailom) požiadavky odberateľa sa dodávateľ zaväzuje postúpiť žiadosť   
o úradné preskúšanie určeného meradla na PDS do piatich (5) pracovných dní od obdržania písomnej žiadosti odberateľa. Počas preskúšavania bude meranie zabezpečené náhradným meradlom alebo iným vzájomne dohodnutým spôsobom v zmysle platných predpisov PDS.

Žiadosť o úradné preskúšanie určeného meradla nezbavuje odberateľa povinnosti zaplatiť v stanovenej lehote faktúru za dodanú elektrinu.

Dodávateľ je oprávnený požiadať PDS o prerušenie alebo obmedzenie prenosu alebo distribúcie elektriny do OM odberateľa, ak je odberateľ v omeškaní s úhradou faktúry aj po dodatočnej lehote, ktorú stanovil dodávateľ odberateľovi v písomnej upomienke a ktorá nesmie byť kratšia ako tridsať (30) dní od doručenia upomienky. Súčasťou upomienky musí byť aj poučenie, že dodávka elektriny a distribučné služby budú v prípade nezaplatenia prerušené. Dodávateľ v takom prípade nezodpovedá za vzniknutú škodu odberateľa. Poplatok za opätovné pripojenie OM bude dodávateľ fakturovať v súlade s platným cenníkom služieb distribúcie príslušného PDS.

Dodávateľ zabezpečí poskytnutie elektronického portálu (zobrazovanie OM, história spotreby, zobrazovanie faktúr s možnosťou ich stiahnutia).

Dodávateľ je povinný, po uskutočnení každého nákupu časti objemu nakupovaného ako FORWARD podľa prílohy č. 3 tejto zmluvy, vyhotoviť a zaslať odberateľovi krycí list, ktorého vzor tvorí prílohu č. 4 tejto zmluvy. Po uskutočnení všetkých nákupov celého objemu nakupovaného ako FORWARD podľa prílohy č. 3 tejto zmluvy je dodávateľ povinný zaslať odberateľovi súhrnný krycí list, ktorého vzor tvorí prílohu č. 4 tejto zmluvy. Podmienky, týkajúce sa vyhotovovania a zasielania krycieho listu a súhrnného krycieho listu odberateľom dodávateľovi, sú špecifikované v prílohe č. 4 tejto zmluvy.

Článok III

Zodpovednosť za odchýlku

1. Dodávateľ má uzatvorenú zmluvu o zúčtovaní odchýlok so zúčtovateľom odchýlok zo dňa DD.MM.RRRR (ďalej len „**zmluva o zúčtovaní**“). Dodávateľ dá pred podpisom tejto zmluvy odberateľovi nahliadnuť do tejto zmluvy o zúčtovaní. // V prípade, ak dodávateľ vo verejnom obstarávaní definovanom v bode 1. Preambuly tejto zmluvy predložil v ponuke čestné vyhlásenie / potvrdenie, že zaháji rokovania o uzatvorení zmluvy so zúčtovateľom odchýlok, potom sa dodávateľ zaväzuje, že najneskôr do 15.12.2025 predloží odberateľovi kópie platných zmlúv so zúčtovateľom odchýlok, na základe ktorých bude zabezpečené zúčtovanie odchýlok na všetkých OM odberateľa.[[1]](#footnote-2)
2. Dodávateľ vyhlasuje, že preberá zodpovednosť za odchýlku odberateľa v plnom rozsahu.
3. EIC kód bilančnej skupiny dodávateľa, ako subjektu zúčtovania odchýlky, je 25X-DOPLNIŤ.

**Článok IV**

Cena

1. Zmluvné strany sa dohodli na cene silovej elektriny a za dodávku elektriny podľa tejto zmluvy od okamihu začiatku dodávky elektrickej energie podľa bodu 2. článku II tejto zmluvy do okamihu skončenia trvania tejto zmluvy v súlade s článkom VI tejto zmluvy (ďalej len „**obdobie**“).
2. Cena za dodávku elektriny bude vypočítaná podľa prílohy č. 3 tejto zmluvy (inde v zmluve len „**cena za dodávku elektriny**“). Súčasťou faktúry bude fakturácia za:

dodávku elektriny,

distribučné služby v cenách príslušného PDS,

platba za systémové služby,

platby za prevádzkovanie systému, výlučne však v rozsahu schválenom pre obdobie dodávky Úradom pre reguláciu sieťových odvetví a

odvod do Národného jadrového fondu, určený osobitným predpisom.

1. Cena za dodávku elektriny je cenou bez DPH a spotrebnej dane.
2. K cene za dodávku elektriny bude fakturovaná cena za distribúciu a regulované distribučné služby, ktorú bude dodávateľ fakturovať podľa platných cenových rozhodnutí Úradu pre reguláciu sieťových odvetví (ďalej len „**úrad**“), vzťahujúcich sa na služby poskytované PDS do OM. Ostatné služby, ktorých poskytnutie preukázateľne vyvolal svojím odberom odberateľ, bude dodávateľ fakturovať v nevyhnutnom rozsahu podľa cenníka služieb príslušného PDS, platného v čase poskytnutia služby.
3. Odvod do Národného jadrového fondu dodávateľ vykoná v zmysle nariadenia vlády Slovenskej republiky č. 21/2019   
   Z. z., ktorým sa ustanovuje výška ročného odvodu určeného na úhradu historického dlhu z dodanej elektriny koncovým odberateľom elektriny a podrobnosti o spôsobe jeho výberu pre Národný jadrový fond, jeho použití a o spôsobe   
   a lehotách jeho úhrady v znení neskorších predpisov v sadzbe platnej v čase dodania elektriny.
4. Dodávateľ bude k cene za dodávku elektriny fakturovať daň z pridanej hodnoty (DPH) podľa príslušných právnych predpisov vo výške sadzby platnej v čase dodania predmetu zmluvy. Odberateľ je na základe § 11 zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (ďalej len „**zákon o spotrebnej dani**“) registrovaným platcom spotrebnej dane z elektriny pod číslom SK52741700032. Dodávateľ preto bude vystavovať všetky faktúry pre odberateľa bez spotrebnej dane. Odberateľ pri uzatváraní zmluvy poskytne dodávateľovi potvrdenie platiteľa spotrebnej dane z elektriny.
5. Dodávateľ nie je oprávnený fakturovať odberateľovi akékoľvek ďalšie náklady, poplatky, prirážky, pokuty alebo obdobné platby za združenú dodávku elektriny, okrem tých, ktoré sú uvedené v bodoch 1. až 6. tohto článku zmluvy, a to ani ak by dodávateľ pri uplatňovaní svojich nárokov odkazoval na svoje obchodné podmienky alebo cenníky.
6. V prípade zmeny výšky distribučných poplatkov, zmeny spotrebnej dane, zmeny DPH, zmeny výšky odvodu   
   do Národného jadrového fondu alebo v prípade zavedenia nových regulovaných poplatkov, resp. zmien iných regulovaných poplatkov, je dodávateľ povinný bezodkladne písomne informovať odberateľa o tejto skutočnosti a preukázať odberateľovi, že k zmene došlo, a to najneskôr do termínu vystavenia prvej faktúry s novými sadzbami.   
   V oznámení budú uvedené nové sadzby a poplatky.
7. Odberné miesta s minimálnym trvalým nemeraným odberom, kde nie je technicky a ekonomicky možné odber elektriny merať určeným meradlom PDS, je mesačný poplatok za elektrickú energiu, stanovený za každých začatých 10 W inštalovaného príkonu, vo výške 0,90 EUR/10W bez DPH.
8. Zmluvné strany sa dohodli, že cena za elektrinu, vyrobenú z obnoviteľných zdrojov a dodanú do distribučnej siete prostredníctvom odovzdávacích miest, bude rovnaká ako cena za dodávku elektriny, dodanú dodávateľom za rovnaké obdobie, stanovená podľa prílohy č. 3 tejto zmluvy.
9. Zmluvné strany sa dohodli, že cena za zdieľanie elektriny podľa bodu 1. písm. d) článku I tejto zmluvy, ak také plnenie nastane, bude rovnaká ako hodnota BSPOT - cenový aditív pre nákup SPOT, stanovený v bode 1.4 prílohy č. 3.

Článok V

Platobné podmienky a zmluvná pokuta

Zmluvné strany uzavrú dohodu o pravidelných splátkach pre jednotlivé OM (inde v zmluve len „**dohoda o pravidelných splátkach**“) bez vystavovania zálohových faktúr, a to pre druh odberu podľa bodov 4. a 5. tohto článku zmluvy. Dohoda o pravidelných splátkach bude vystavená v súlade so zákonom č. 222/2004 Z. z. o dani z pridanej hodnoty v znení neskorších predpisov (ďalej len „**zákon o DPH**“). Dodávateľ sa zaväzuje doručiť návrh dohody o pravidelných splátkach najneskôr do pätnástich (15) dní od nadobudnutia účinnosti tejto zmluvy. Pravidelné splátky budú realizované pravidelne 1x mesačne vo výške 100 % predpokladaného mesačného odberu, so splatnosťou v desiaty (10.) deň mesiaca dodávky.

Odberateľ sa v odberných miestach maloodberu a veľkoodberu s mesačným odpočtom (fakturačné obdobie jeden (1) kalendárny mesiac) zaväzuje uhrádzať dodávku silovej elektriny, t. j. dodanie elektrickej energie a distribučných služieb vrátane DPH a distribučných poplatkov, na základe súhrnnej faktúry za všetky odberné miesta podľa tohto bodu zmluvy za príslušný kalendárny mesiac, ktorá je splatná do tridsiatich (30) dní od doručenia faktúry na e-mailovú adresu odberateľa, uvedenú v bode 7. tohto článku zmluvy. Dodávateľ je povinný vystaviť a doručiť faktúru za fakturovaný mesiac odberateľovi najneskôr do piateho (5.) dňa nasledujúceho mesiaca po skončení mesiaca, za ktorý sa dodávka silovej elektriny fakturuje.

Za združenú dodávku elektriny v danom mesiaci pri veľkoodbere odberateľ nebude poskytovať zálohovú platbu. Dodávateľ vystaví faktúru na základe skutočne odobratého množstva elektriny v danom mesiaci v odbernom mieste. Odpočet spotreby elektriny bude vykonaný bezodplatne po skončení kalendárneho mesiaca. Fakturačným obdobím je jeden (1) kalendárny mesiac.

Odberateľ v odberných miestach maloodberu s ročným odpočtom (fakturačné obdobie jeden (1) kalendárny rok) sa zaväzuje za dodávku elektriny uhrádzať cenu za opakované dodanie elektrickej energie a distribučných služieb, vrátane DPH a distribučných poplatkov formou mesačných platieb v priebehu príslušného fakturačného obdobia na základe uzavretej dohody o pravidelných splátkach doručenej odberateľovi.

Dodávateľ berie na vedomie, že z dôvodu zmeny počtu OM podľa bodu 16. článku II. tejto zmluvy, nebudú uzatvárané nové dohody o pravidelných splátkach. Dodávateľ je preto povinný upraviť v dohode o pravidelných splátkach podľa bodu 4. tohto článku zmluvy mechanizmus zmeny počtu OM, podľa ktorého je možné zmenu počtu OM vykonať na základe akceptácie oznámenia o Zmene zo strany dodávateľa, v súlade s podmienkami podľa bodu 16. článku II. tejto zmluvy, t.j. bez nutnosti uzavrieť novú dohodu o pravidelných splátkach, resp. bez nutnosti uzavrieť dodatok k dohode o pravidelných splátkach podľa bodu 4. tohto článku zmluvy. Zmena OM v dohode o pravidelných splátkach v súlade s týmto bodom zmluvy bude účinná najneskôr v posledný deň kalendárneho mesiaca, v ktorom dodávateľ akceptuje oznámenie o Zmene.

Dodávateľ k poslednému dňu fakturačného obdobia za združenú dodávku elektriny pri maloodbere za príslušný kalendárny rok vykoná vyúčtovanie odberu elektriny odberateľom. Dodávateľ je povinný najneskôr do desiateho (10.) dňa po skončení fakturačného obdobia uvedeného v bode 4. tohto článku zmluvy vystaviť a doručiť odberateľovi súhrnnú vyúčtovaciu faktúru za združenú dodávku elektriny za všetky odberné miesta maloodberu v príslušnom kalendárnom roku. Splatnosť súhrnnej vyúčtovacej faktúry je tridsať (30) dní odo dňa jej doručenia na e-mailovú adresu odberateľa uvedenú v bode 6. tohto článku zmluvy. V prípade vzniku preplatku z vyúčtovacej faktúry, dodávateľ vráti preplatok odberateľovi bankovým prevodom na bankový účet odberateľa uvedený v hlavičke zmluvy, a to do tridsiatich (30) dní od doručenia vyúčtovacej faktúry odberateľovi.

Finančné plnenie podľa zmluvy sa bude realizovať formou bezhotovostného platobného styku v mene euro na bankový účet dodávateľa, uvedený v záhlaví zmluvy a na základe predloženej faktúry, resp. dohody o pravidelných splátkach. Každá faktúra, súhrnná faktúra, vyúčtovacia faktúra, vyúčtovacia súhrnná faktúra, dohoda o pravidelných splátkach, opravná faktúra (ďalej len „**faktúra**“) musí obsahovať všetky náležitosti daňového dokladu v zmysle zákona o DPH ku dňu uskutočnenia zdaniteľného plnenia. Odberateľ podpisom tejto zmluvy udeľuje dodávateľovi súhlas k zasielaniu faktúr v elektronickej forme (v súlade s ustanovením § 71 ods. 1 písm. b) zákona o DPH). Dodávateľ je povinný vystavovať odberateľovi faktúry v elektronickej forme a zasielať ich na e-mailovú adresu: **e-infaktury@bvsas.sk**. Za deň doručenia každej faktúry, ktorá bude vystavená po vecnej a formálnej stránke v súlade s podmienkami, stanovenými v tomto článku zmluvy, sa považuje deň doručenia faktúry na e-mailovú adresu, uvedenú v tomto bode zmluvy. Faktúry doručené počas sviatkov a dní pracovného pokoja, resp. v pracovné dni po 16:00 hod., budú vždy považované za doručené najbližší nasledujúci pracovný deň. Odberateľ nenesie zodpovednosť za nedoručenie faktúry zo strany dodávateľa a ani nie je povinný o tejto skutočnosti dodávateľa upovedomiť.

V predmete e-mailu, ktorým bude elektronická faktúra zasielaná, musí byť (za účelom základnej identifikácie) uvedené slovo: „faktúra“, „invoice“, „dobropis“, „ťarchopis“; popri tomto označení môžu byť v predmete e-mailu uvedené aj ďalšie znaky, slúžiace k bližšej identifikácii (čísla alebo písmená).

Elektronická faktúra musí byť vystavená len vo formátoch súborov PDF, TIF, JPEG, BMP a nesmie byť zaheslovaná, zamknutá na tlačenie, ani komprimovaná.

Každý e-mail môže obsahovať v prílohe iba jednu elektronickú faktúru, pričom všetky dokumenty, ktoré sa prikladajú k faktúre, musia byť zaslané v tom istom e-maile ako samotná faktúra. E-mail, ktorým bude zasielaná elektronická faktúra (prípadne spolu s ďalšími dokumentami), nesmie byť väčší než 20 MB.

Dodávateľ je povinný zabezpečiť vierohodnosť pôvodu, neporušenosť obsahu a čitateľnosť faktúry, vyhotovenej v elektronickej forme, v súlade s podmienkami zákona o DPH. Podpis faktúry kvalifikovaným elektronickým podpisom sa nevyžaduje.

V prípade, že faktúra:

- bude obsahovať nesprávne údaje, nesprávne fakturovanú cenu,

- nebude obsahovať všetky potrebné náležitosti (vrátane príloh) podľa tejto zmluvy,

- nebude zabezpečená vierohodnosť jej pôvodu, neporušenosť obsahu a čitateľnosť a/alebo

- nebude zaslaná v súlade s podmienkami, dohodnutými v tejto zmluve,

odberateľ je oprávnený vrátiť ju dodávateľovi na doplnenie alebo opravu (faktúra bude vrátená na emailovú adresu, z ktorej bola doručená; to neplatí ak dodávateľ v tomto bode stanoví inú/osobitnú adresu pre tento účel a to: ..........@............ *(doplní uchádzač, inak sa vyznačený text v zmluve odstráni)*. V takom prípade sa zastaví plynutie lehoty splatnosti a nová lehota splatnosti začne plynúť dňom doručenia opravenej faktúry odberateľovi spôsobom, uvedeným v bode 2. resp. v bode 6. tohto článku zmluvy.

V prípade vzniku chyby, alebo omylu pri fakturácii elektriny nesprávnym odpočtom, výpočtovou chybou a pod., majú odberateľ aj dodávateľ nárok na vyrovnanie nesprávne fakturovaných čiastok. Reklamácia musí byť uplatnená písomne bez zbytočného odkladu, najneskôr do pätnástich (15) dní od doručenia faktúry.

V prípade, že bankový účet dodávateľa, uvedený v záhlaví tejto zmluvy, nebude ku dňu vystavenia faktúry zverejnený v zozname bankových účtov dodávateľa, používaných na podnikanie na webovom sídle Finančného riaditeľstva Slovenskej republiky (ďalej len „zoznam“ a „FR“), je odberateľ oprávnený uhradiť fakturovanú sumu na bankový účet (v prípade viacerých účtov na ktorýkoľvek účet), ktorý je zverejnený v predmetnom zozname. V prípade, že ku dňu vystavenia faktúry nebude v zozname na webovom sídle FR zverejnený žiadny bankový účet dodávateľa používaný na podnikanie, je odberateľ oprávnený uhradiť dodávateľovi fakturovanú sumu bez DPH a príslušnú DPH uhradiť na číslo účtu správcu dane, vedené pre dodávateľa. V uvedených prípadoch sa takto vykonanou úhradou považuje záväzok odberateľa uhradiť cenu za predmet zmluvy za splnený a dodávateľ nemá nárok žiadať od odberateľa ďalšie finančné plnenia.

V prípade, ak kedykoľvek po uzatvorení zmluvy nastanú u dodávateľa dôvody na zrušenie registrácie pre DPH v zmysle príslušnej právnej úpravy a/alebo dodávateľ bude zverejnený v príslušnom zozname osôb vedenom Finančným riaditeľstvom SR, je dodávateľ povinný o tejto skutočnosti odberateľa bez zbytočného odkladu informovať. V prípade porušenia povinnosti podľa predchádzajúcej vety vzniká odberateľovi právo na náhradu škody, ktorá mu vznikne v dôsledku porušenia oznamovacej povinnosti, najmä na náhradu DPH.

Platobná povinnosť odberateľa sa považuje za splnenú v deň, kedy bude uhrádzaná suma odpísaná z účtu odberateľa.  V prípade, že deň splatnosti faktúry pripadne na sobotu, nedeľu alebo deň pracovného pokoja, dňom splatnosti je najbližší nasledujúci pracovný deň.

Každá opravná faktúra, na základe ktorej je odberateľ povinný uhradiť dodávateľovi rozdiel ceny plnenia, má splatnosť tridsať (30) dní odo dňa jej doručenia na e-mailovú adresu odberateľa, uvedenú v bode 7. tohto článku zmluvy.

Odberateľ je oprávnený požadovať od dodávateľa, v prípade porušenia niektorej z povinností dodávateľa podľa tejto zmluvy zaplatenie zmluvnej pokuty: (i) vo výške 200,- EUR (slovom: dvesto eur) za každý aj začatý deň omeškania dodávateľa so splnením niektorej z povinností podľa tejto zmluvy (pri tých povinnostiach, pri ktorých je možné omeškanie) až do jej riadneho splnenia, alebo (ii) vo výške 5 000,- EUR (slovom: päťtisíc eur), pri tých povinnostiach, pri ktorých porušenie nie je možné napraviť dodatočným riadnym plnením zo strany dodávateľa.

Dodávateľ je povinný zmluvnú pokutu podľa tohto bodu zmluvy uhradiť bez zbytočného odkladu potom, čo ho k tomu odberateľ vyzve, najneskôr však do 14 (slovom: štrnástich) dní od doručenia výzvy odberateľa.

Článok VI

Trvanie zmluvy

Táto Zmluva je uzatvorená na dobu určitú, a to do 31.12.2026 do 24:00 SEČ.

Túto zmluvu možno ukončiť pred uplynutím doby uvedenej v bode 1. tohto článku zmluvy:

1. dohodou obidvoch zmluvných strán;
2. odstúpením od zmluvy odberateľom, ak dodávateľ opakovane zavinil neoprávnene obmedzenie alebo prerušenie distribúcie elektriny odberateľovi elektriny. Uvedené porušenie zmluvy sa bude považovať za podstatné porušenie zmluvy;
3. odstúpením od zmluvy dodávateľom, ak odberateľ opakovane nezaplatil faktúru ani po písomnej upomienke dodávateľa v dodatočnej lehote do tridsiatich (30) dní od doručenia upomienky;
4. okrem vyššie uvedených ustanovení každá zo zmluvných strán je oprávnená od zmluvy odstúpiť, ak bol na majetok druhej zmluvnej strany vyhlásený konkurz alebo povolená reštrukturalizácia, alebo ak bol návrh na vyhlásenie konkurzu zamietnutý pre nedostatok majetku, alebo ak druhá zmluvná strana vstúpila do likvidácie.

**Článok VII**

**Subdodávatelia**

1. Dodávateľ sa zaväzuje poskytovať predmet zmluvy vo vlastnom mene, na vlastnú zodpovednosť, na svoje náklady a na vlastné nebezpečenstvo. Dodávateľ zodpovedá za riadne plnenie povinností podľa tejto zmluvy počas celého trvania zmluvného vzťahu s odberateľom, a to bez ohľadu na to, či dodávateľ využil služby subdodávateľov alebo nie, v akom rozsahu a za akých podmienok. Odberateľ nenesie akúkoľvek zodpovednosť voči subdodávateľom dodávateľa.
2. Počas trvania tejto zmluvy je dodávateľ oprávnený zmeniť subdodávateľa/ľov, uvedených v prílohe č. 2 tejto zmluvy výlučne na základe udeleného súhlasu odberateľa. Zmenu údajov akéhokoľvek subdodávateľa je dodávateľ povinný bezodkladne písomne oznámiť odberateľovi, pričom zmluvné strany sa výslovne dohodli, že na zmenu alebo doplnenie subdodávateľa a zmenu údajov subdodávateľa nie je potrebné uzatvoriť dodatok k tejto zmluve.

**Článok VIII**

**Doručovanie**

1. Doručením sa rozumie prijatie zásielky zmluvnou stranou, ktorej bola adresovaná. Za deň doručenia písomnosti prostredníctvom pošty zasielanej ako doporučená zásielka s doručenkou sa považuje takisto deň,
2. v ktorom táto zmluvná strana ju odoprela prijať;
3. ktorým márne uplynula odberná lehota pre jej vyzdvihnutie si na pošte alebo
4. v ktorý bola na nej zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka, ktorá podľa poštového poriadku znamená nedoručiteľnosť zásielky.
5. Písomnosti doručované v elektronickej podobe, ak nie je preukázaný skorší termín doručenia, sa považujú za doručené prvý pracovný deň nasledujúci po ich odoslaní, aj keď si ich druhá strana neprečítala.
6. Odberateľ a dodávateľ sú povinní navzájom si oznámiť zmenu adresy na doručovanie a elektronické adresy (e-maily) Zodpovedných osôb v lehote do štrnástich (14) kalendárnych dní od ich zmeny. Ak odberateľ alebo dodávateľ v stanovenej lehote druhú stranu o zmene neinformuje, považuje sa doručenie písomností za riadne vykonané na poslednú známu adresu.

Článok IX

Záverečné ustanovenia

1. Zmluvné strany sa dohodli, že práva a povinnosti, ktoré nie sú upravené touto zmluvou alebo Prevádzkovým poriadkom PDS, sa spravujú Obchodným zákonníkom.
2. Pokiaľ nie je v zmluve uvedené inak, je možné túto zmluvu meniť a dopĺňať iba písomnými dodatkami po súhlase oboch zmluvných strán. Všetky dodatky budú označené poradovými číslami a podpísané osobami oprávnenými konať v mene zmluvných strán.
3. Táto zmluva nadobúda platnosť dňom jej podpísania obidvomi zmluvnými stranami a účinnosť deň po dni jej zverejnenia v centrálnom registri zmlúv podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov v spojení s § 47a ods. 1 zákona č. 40/1964 Zb. Občianskeho zákonníka v znení neskorších predpisov.
4. Žiadna zo zmluvných strán nemôže bez predchádzajúceho písomného súhlasu druhej zmluvnej strany priamo alebo nepriamo meniť záväzkový vzťah založený touto zmluvou alebo postúpiť práva z tejto zmluvy ani postúpiť pohľadávky voči druhej strane vzniknuté zo zmluvy alebo na základe zmluvy.
5. Táto zmluva je vyhotovená v štyroch (4) rovnopisoch, pričom odberateľ obdrží dve (2) vyhotovenia a dodávateľ obdrží dve (2) vyhotovenia.
6. Zmluvné strany vyhlasujú, že túto zmluvu uzatvárajú slobodne a vážne, že ich zmluvná voľnosť nie je obmedzená,   
   že ustanovenia tejto zmluvy sú pre nich zrozumiteľné a určité, že zmluvu neuzatvárajú v omyle a následne po tom,   
   čo si túto zmluvu prečítali a porozumeli jej obsahu, ju na znak súhlasu s celým jej obsahom podpisujú.
7. Neoddeliteľnými prílohami k tejto zmluve sú:

Príloha č. 1 – Zoznam odberných miest odberateľa

Príloha č. 2 – Zoznam subdodávateľov

Príloha č. 3 – Cena za dodávku elektriny

Príloha č. 4 – Krycí list Stanovenie FORWARD ceny na základe vykonaných tranžových nákupov

|  |  |
| --- | --- |
| V Bratislave, dňa | V ..............................., dňa |
| Za odberateľa:  **Bratislavská vodárenská spoločnosť, a.s.**      *.....................................................*  Ing. Ladislav Kizak  predseda predstavenstva      .....................................................  Ing. Pavol Pčola  člen predstavenstva | Za dodávateľa:  **xxxx**        *.....................................................*  Meno a priezvisko  funkcia |
|  |  |

**Príloha č. 2: Zoznam subdodávateľov**

Na predmete zmluvy:

sa nebudú podieľať subdodávatelia a celý predmet zákazky dodávateľ uskutoční vlastnými kapacitami

sa budú podieľať nasledovní subdodávatelia:

**Subdodávateľ č. 1**

|  |  |
| --- | --- |
| **Obchodné meno/názov:** |  |
| **Sídlo/miesto podnikania:** |  |
| **IČO:** |  |
| **Predmet subdodávok:** |  |
| **Podiel subdodávok v percentách\*:** |  |
| **Meno a priezvisko osoby oprávnenej konať za subdodávateľa:** |  |
| **Adresa trvalého pobytu:** |  |
| **Dátum narodenia:** |  |

V Bratislave, dňa DD.MM.RRRR

....................................................................

Meno a priezvisko

funkcia

Pozn.: V zmysle § 2 ods. 5 písm. e) zákona o verejnom obstarávaní **je subdodávateľom hospodársky subjekt, ktorý uzavrie alebo uzavrel s úspešným uchádzačom písomnú odplatnú zmluvu na plnenie určitej časti zákazky.**

\*Percentuálny podiel plnenia subdodávateľom vyjadrený v pomere k celkovej kúpnej cene v eurách s DPH.

1. Uchádzač ponechá relevantné znenia podľa obsahu ponuky. [↑](#footnote-ref-2)